CELEX: 32021D2184
Language: et
Date: 2021-12-06 00:00:00
Title: Komisjoni rakendusotsus (EL) 2021/2184, 6. detsember 2021, millega pikendatakse selliste Ühendkuningriigi töötervishoiu ja tööohutuse ameti võetud meetmete kehtivust, millega lubatakse turul kättesaadavaks teha ja kasutada viit käte desinfitseerimise biotsiidi vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1 (teatavaks tehtud numbri C(2021) 8729 all) (Ainult ingliskeelne tekst on autentne)

10.12.2021   
               
               
                  ET
               
               
                  Euroopa Liidu Teataja
               
               
                  L 444/105
               
            
         KOMISJONI RAKENDUSOTSUS (EL) 2021/2184,
         6. detsember 2021,
         millega pikendatakse selliste Ühendkuningriigi töötervishoiu ja tööohutuse ameti võetud meetmete kehtivust, millega lubatakse turul kättesaadavaks teha ja kasutada viit käte desinfitseerimise biotsiidi vastavalt Euroopa Parlamendi ja nõukogu määruse (EL) nr 528/2012 artikli 55 lõikele 1
         
            
               (teatavaks tehtud numbri C(2021) 8729 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 55 lõike 1 kolmandat lõiku, koostoimes Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingu Iirimaa ja Põhja-Iirimaa protokolli artikli 5 lõikega 4,
         ning arvestades järgmist:
         
                     (1)
                  
                  
                     11. märtsil 2021 võttis Ühendkuningriigi töötervishoiu ja tööohutuse amet (Health and Safety Executive of the United Kingdom, edaspidi „Ühendkuningriigi pädev asutus“) Põhja-Iirimaa töötervishoiu ja tööohutuse ameti (Health and Safety Executive for Northern Ireland) nimel ja kooskõlas määruse (EL) nr 528/2012 artikli 55 lõike 1 esimese lõiguga vastu otsuse, millega lubatakse Põhja-Iirimaal kuni 8. augustini 2021 turul kättesaadavaks teha ja kasutada käte desinfitseerimisvahendeid Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle ja Cornells Wellness Instant Hand Sanitizer Spray (edaspidi „2021. aasta 11. märtsi meede“). 15. märtsil 2021 võttis Ühendkuningriigi pädev asutus vastu sarnase otsuse, millega lubati Põhja-Iirimaal kuni 2. augustini 2021 turule lasta ja kasutada käte desinfitseerimisvahendit Leucillin Family Sanitiser (edaspidi „2021. aasta 15. märtsi meede“). Ühendkuningriigi pädev asutus teavitas komisjoni ja liikmesriikide pädevaid asutusi kõnealuse määruse artikli 55 lõike 1 teise lõigu kohaselt 2021. aasta 11. märtsi meetmest ja 2021. aasta 15. märtsi meetmest ning nende võtmise põhjendustest.
                  
               
                     (2)
                  
                  
                     Pädeva asutuse esitatud teabe kohaselt olid 2021. aasta 11. märtsi meede ja 2021. aasta 15. märtsi meede vajalikud rahvatervise kaitsmiseks. Maailma Terviseorganisatsioon (WHO) teatas 11. märtsil 2020, et koroonaviiruse (COVID-19) puhangut võib pidada pandeemiaks. Ühendkuningriigi valitsus hindas ohtu Ühendkuningriigile suureks ja 23. märtsil 2020 jõustusid piiravad meetmed. WHO soovitab kasutada alkoholipõhiseid käte desinfitseerimisvahendeid kui ennetavat meedet COVID-19 leviku tõkestamiseks alternatiivina käte pesemisele seebi ja veega.
                  
               
                     (3)
                  
                  
                     
                        Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle ja Cornells Wellness Instant Hand Sanitizer Spray sisaldavad toimeainena propaan-2-ooli. Leucillin Family Sanitiser sisaldab toimeainena naatriumhüpokloritist vabanenud aktiivkloori. Nii propaan-2-ooli kui ka naatriumhüpokloritist vabanenud aktiivkloori kasutamine määruse (EL) nr 528/2012 V lisas määratletud tooteliiki 1 (inimeste hügieen) kuuluvates biotsiidides on heaks kiidetud.
                  
               
                     (4)
                  
                  
                     Alates COVID-19 pandeemiast on Ühendkuningriigis olnud käte desinfitseerimisvahendite järele suur nõudlus, mis põhjustas nende toodete enneolematu tarnepuudujäägi. Enne 2021. aasta 11. märtsi meetme ja 2021. aasta 15. märtsi meetme võtmist oli Ühendkuningriigis määruse (EL) nr 528/2012 kohaselt antud luba mõnele üksikule käte desinfitseerimisvahendile. Ühendkuningriigis on COVID-19 tõsine oht rahvatervisele ja täiendavad käte desinfitseerimisvahendid on haiguse leviku ennetamiseks üliolulised.
                  
               
                     (5)
                  
                  
                     2. augustil 2021 sai komisjon pädevalt asutuselt määruse (EL) nr 528/2012 artikli 55 lõike 1 kolmanda lõigu kohase põhjendatud taotluse 2021. aasta 15. märtsi meetme kehtivuse pikendamiseks Ühendkuningriigis Põhja-Iirimaa suhtes. 4. augustil 2021 sai komisjon pädevalt asutuselt sarnase põhjendatud taotluse 2021. aasta 11. märtsi meetme pikendamiseks. Põhjendatud taotluste aluseks oli mure, et pärast ajutiste lubade lõpptähtpäeva võib COVID-19 endiselt ohustada rahvatervist ning taotluste esitamisel võeti arvesse, et täiendavate käte desinfitseerimisvahendite turule lubamine on COVID-19 põhjustatud ohu ohjamiseks äärmiselt oluline.
                  
               
                     (6)
                  
                  
                     Ühendkuningriigi pädeva asutuse sõnul on kätepuhastusvahendite tarneahelates endiselt suur nõudlus, mistõttu on vaja pikendada Ühendkuningriigis Põhja-Iirimaa suhtes võetavat meedet.
                  
               
                     (7)
                  
                  
                     Ettevõtjad, kellele tehti määruse (EL) nr 528/2012 artikli 55 lõike 1 esimese lõigu kohaselt käte desinfitseerimisvahendite suhtes erandeid pärast seda, kui WHO pandeemia välja kuulutas, on julgustatud taotlema tavapärast turustusluba niipea kui võimalik. Seni ei ole Ühendkuningriigi pädev asutus saanud ühtegi uut taotlust tavapärase turustusloa saamiseks.
                  
               
                     (8)
                  
                  
                     Kuna COVID-19 kujutab jätkuvalt ohtu rahvatervisele ja seda ohtu ei saa Ühendkuningriigis Põhja-Iirimaal piisavalt ohjata, kui turule ei ole lubatud täiendavaid käte desinfitseerimisvahendeid, on asjakohane lubada Ühendkuningriigi pädeval asutusel pikendada nende kahe meetme kehtivusaega Ühendkuningriigis Põhja-Iirimaa suhtes.
                  
               
                     (9)
                  
                  
                     Arvestades, et need meetmed aegusid 2. augustil 2021 ja 8. augustil 2021, peaks käesolev otsus olema tagasiulatuva mõjuga.
                  
               
                     (10)
                  
                  
                     Käesoleva otsusega ette nähtud meetmed on kooskõlas alalise biotsiidikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühendkuningriigi töötervishoiu ja tööohutuse amet, kes tegutseb Põhja-Iirimaa töötervishoiu ja tööohutuse ameti nimel, võib pikendada Ühendkuningriigis Põhja-Iirimaa suhtes võetavat meedet, millega lubatakse turul kättesaadavaks teha ja kasutada biotsiide Cornells Wellness Instant Hand Sanitizer Gel, Cornells Wellness Sports Sanitizer Spray Power Up, Cornells Wellness Sports Sanitizer Spray Full Throttle ja Cornells Wellness Instant Hand Sanitizer Spray, kuni 10. veebruarini 2023.
         
         
            Artikkel 2
            Ühendkuningriigi töötervishoiu ja tööohutuse amet, kes tegutseb Põhja-Iirimaa töötervishoiu ja tööohutuse ameti nimel, võib pikendada Ühendkuningriigis Põhja-Iirimaa suhtes võetavat meedet, millega lubatakse turul kättesaadavaks teha ja kasutada biotsiidi Leucillin Family Sanitiser, kuni 4. veebruarini 2023.
         
         
            Artikkel 3
            Käesolev otsus on adresseeritud Ühendkuningriigi töötervishoiu ja tööohutuse ametile, kes tegutseb Põhja-Iirimaa töötervishoiu ja tööohutuse ameti nimel.
            Artiklit 1 kohaldatakse alates 9. augustist 2021.
            Artiklit 2 kohaldatakse alates 3. augustist 2021.
         
         
            Brüssel, 6. detsember 2021
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  ELT L 167, 27.6.2012, lk 1.